PATVIRTINTA

Klaipėdos lopšelio-darželio „Pagrandukas“

direktoriaus 2019 m. balandžio 12 d.

įsakymu Nr. V-16

**KLAIPĖDOS LOPŠELIO-DARŽELIO ,,PAGRANDUKAS“**

**BENDRUOMENĖS NARIŲ ELGESIO IR ETIKOS NORMOS**

**I SKYRIUS**

**BENDROSIOS NUOSTATOS**

1. Klaipėdos lopšelio-darželio ,,Pagrandukas“ (toliau - Įstaiga) bendruomenės narių elgesio ir etikos normose (toliau tekste – Normos) skelbiamos bendražmogiškosios bei profesinės etikos vertybinės nuostatos ir moralaus elgesio principai, kuriuos įsipareigoja taikyti Klaipėdos lopšelio-darželio ,,Pagrandukas“ pedagogai ir kiti įstaigos darbuotojai.
2. Šios Normos padės Įstaigos darbuotojams suvokti ir etiškai spręsti elgesio problemas, kurios gali kilti darbinėje veikloje, tarpusavio santykiuose, viešame gyvenime.
3. Normos papildo Įstaigos pedagogų ir darbuotojų teisių, pareigų, atsakomybės nuostatas, kurios yra reglamentuotos Lietuvos pažangos strategijoje ,,Lietuva 2030“, Valstybinėje švietimo 2013-2022 m. strategijoje, Lietuvos Respublikos švietimo įstatyme, Lietuvos Respublikos švietimo ir mokslo ministro 2018 m. birželio 11 d. įsakymu Nr. V-561 patvirtintame Pedagogų etikos kodekse, Įstaigos nuostatuose, Darbo tvarkos taisyklėse ir kituose norminiuose dokumentuose.
4. Įstaigos Normose vartojamos sąvokos:

**Etika** - asmens elgesį ir veiksmus sąlygojantis vertybių taikymas.

**Moralė -** žmonių elgesį reguliuojančios normos ir principai.

**Pedagogų ir darbuotojų etika -** dora, pareigingumu, atsakingumu, kūrybingumu, sąžiningumu, teisingumu, žmoniškumu, objektyvumu grindžiami tarpusavio ir darbo santykiai, nepriekaištingas etinės elgsenos laikymasis viešame gyvenime.

**Etikos normų pažeidimas -** poelgis, veiksmas, elgesys darbe, visuomenėje, tarpusavio bendravime, sukeliantis prieštaringus bendradarbių vertinimus, pasireiškiančius priimtų dorovinės elgsenos Normų nepaisymu, ignoravimu ar pažeidimu, kuris blogina bendruomenės mikroklimatą, trikdo darbinę nuotaiką ir darbo ritmą.

**Etikos problema** - netinkamai padarytas sprendimas ar atliktas veiksmas, pažeidžiantis Normas.

**Etiškas sprendimas -** tai geras, teisingas, visuomenės daugumos puoselėjamoms vertybėms neprieštaraujantis sprendimas.

**Interesų konfliktas** - situacija, kai darbuotojas, atlikdamas savo pareigas, vykdo pavedimus ir priima sprendimus, susijusius su jo privačiais interesais.

**Privatus darbuotojo interesas** – turtinis arba neturtinis darbuotojo suinteresuotumas.

**Viešieji visuomenės (valstybės) interesai** – visuomenės (valstybės) suinteresuotumas. Visuomenė tikisi, kad darbuotojas į darbą žiūrės, kaip į pašaukimą.

**Kompetencija** – funkcinis gebėjimas adekvačiai atlikti tam tikrą veiklą, turėti jai pakankamai žinių, įgūdžių, energijos.

**Vertybė** – idėjos ir įsitikinimai formuojantys, skatinantys žmogaus būvį ar elgseną.

**Tolerancija** – pakantus gerbimas kitos nuomonės, požiūrių, įsitikinimų, tikėjimo.

**II SKYRIUS**

**TIKSLAI UŽDAVINIAI**

5. Nubrėžti tolerancijos ribas Įstaigos narių tarpusavio santykiuose, išryškinti etikos požiūriu vengtiną elgesį.

6. Padėti geriau suprasti, palaikyti ir puoselėti svarbiausias vertybes: pagarbą, teisingumą, sąžiningumą, žmogaus teisių pripažinimą, atidą ir solidarumą, toleranciją, profesinę bei pilietinę atsakomybę.

7. Skatinti tėvų, pedagogų ir kitų darbuotojų suvokimą, jog etinis aspektas svarbi bet kurios veiklos sprendimo dalis, svarbi prielaida didinti visuomenės pasitikėjimą Įstaigos veikla.

8. Padėti įstaigos bendruomenei vertinti ir spręsti konkrečius etinio pobūdžio klausimus.

**III SKYRIUS**

**PAGRINDINIAI ETIŠKO ELGESIO IR VEIKLOS PRINCIPAI**

9. Įstaigos pedagogai ir visi darbuotojai vadovaujasi šiais etiško elgesio ir veiklos principais:

9.1. **Pagarbos** – vadovaujantis šiuo principu darbuotojai pripažįsta, kad bendravimas su ugdytiniais ir jų tėvais (globėjais) kitais šeimos ir įstaigos bendruomenės nariais grindžiamas asmens orumo ir nelygstamos vertės pripažinimu bei pasitikėjimu, taip kuriant saugią, atvirą, savivertę ir kūrybiškumą skatinančią atmosferą;

9.1.1. geba kritiškai įvertinti savo požiūrį ir nuostatas bei poveikį savo veiklai;

9.1.2. pripažįsta, kad bendravimas su ugdytiniais, jų tėvais (globėjais) turi būti grindžiamas abipuse pagarba, pasitikėjimu ir konfidencialumu, suvokia, kad tai daro tiesioginę įtaką augančiai vaiko asmenybei, gyvenimui įstaigoje ir ugdymo(si) kokybei;

9.1.3. padeda kurti savitarpio pagarba ir tolerancija grįstą bendruomenę;

9.1.4. ugdymą grindžia humanistinėmis vertybėmis;

9.1.5. išklauso, įvertina ir gerbia ugdytinių, jų tėvų (globėjų), kolegų, vadovų nuomonę, nuomonėms nesutampant, mandagiai pateikia argumentų, geba veiksmingai spręsti konfliktus;

9.1.6. skatina kiekvieno ugdytinio saviraišką, stiprina savivertę, pastebi kiekvieno ugdytinio pažangą ir pasiekimus, džiaugiasi jais, puoselėja ir demonstruoja pozityvias nuostatas, paveikiais būdais skatina ugdymosi motyvaciją.

9.2. **Teisingumo** – vadovaujantis šiuo principu, pripažįstama vaikų ugdymosi poreikių įvairovė, atsižvelgiama į kiekvieno ugdytinio socialinės, kultūrinės aplinkos ypatumus, nešališkai vertinami kiekvieno vaiko pasiekimai;

9.2.1. tiki, kad žmonių skirtybės yra veikiau norma nei išimtis, todėl ugdytinių, pedagogų, kitų Įstaigos darbuotojų bendruomenę supranta kaip individų visumą;

9.2.2. supranta ugdytinių ir jų ugdymosi poreikių įvairovės priežastis, pažįsta ugdytinių ugdymosi stilius, žino ugdymosi poreikius ir į juos atsižvelgia ugdymo procese;

9.2.3. parenka tinkamiausius būdus savo veiklos situacijose, atsižvelgdamas į ugdytinių, jų tėvų (globėjų) ir jų poreikių bei lūkesčių įvairovę;

9.2.4. tiki, kad kiekvienas ugdytinis, nepaisant jo socialinės, kultūrinės aplinkos ypatumų, turi ugdymosi potencialą.

9.3. **Žmogaus teisių pripažinimo** – vadovaujantis šiuo principu nepažeidžiamos vaikų teisės ir teisėti jų interesai, vadovaujamasi lygiateisiškumo ir nediskriminavimo nuostatomis ir siekiama, kad socialiniai, rasiniai, kalbiniai, religiniai arba kiti veiksniai nedarytų įtakos elgesiui profesinėje veikloje;

9.3.1. savo veiklą grindžia nuostata, kad švietimo sistema turi būti socialiai teisinga, užtikrinanti asmens teisių įgyvendinimą, laiduojanti kiekvienam asmeniui švietimo prieinamumą ir lygias galimybes įgyti kokybišką išsilavinimą, kvalifikaciją, tobulinti įgytas kompetencijas;

9.3.2. turi argumentų ir juos įtikinamai pateikia pristatydamas socialinio teisingumo ir lygių galimybių nuostatas ir prireikus jas apgina;

9.3.3. gerbia visų asmenų teises ir laisves, sudaro sąlygas ugdytinių raiškai ir tapatybei, ugdo toleranciją ir draugiškus skirtingų tautinių ir religinių grupių asmenų santykius;

9.3.4. sudaro sąlygas kiekvienam asmeniui puoselėti asmens tapatumą.

9.4. **Atsakomybės** – vadovaujantis šiuo principu kiekvienas darbuotojas veikia kaip profesionalas, nuolat tobulina savo profesines kompetencijas, reikalingas siekiant kokybiškai atlikti savo darbą – pastebėti, ugdyti ir puoselėti kiekvieno ugdytinio gebėjimus, ugdymosi poreikius ir polinkius;

9.4.1. elgiasi sąžiningai, neiškraipo faktų, laiku dalijasi aktualia informacija bendraudamas ir bendradarbiaudamas su ugdytinių tėvais (globėjais), kolegomis, vadovais, Įstaigos nustatyta tvarka informuoja tėvus (globėjus) apie vaiko sveikatos būklę, ugdymo ir ugdymosi poreikius, ugdymo proceso pritaikymą, pagalbos teikimą, Įstaigos lankymą, elgesį ir kt.;

9.4.2. reguliariai įvertina savo kompetencijas, numato jų tobulinimo kryptis ir būdus, atsižvelgia į gaunamą iš vadovų, kolegų, ugdytinių, tėvų (globėjų) grįžtamąjį ryšį;

9.4.3. prireikus ieško informacijos ir bendradarbiaudamas su ugdytinių tėvais (globėjais), kolegomis, vadovais telkia išteklius, reikalingus kiekvieno ugdytinio asmenybei ugdyti, dialogiškam ir tyrinėjančiam vaikų ugdymui užtikrinti;

9.4.4. atsakingai veikia socialiniuose tinkluose ir kitose viešose veiklose;

9.4.5. savo veikloje paiso profesionalumo ir konfidencialumo nuostatų.

9.5. **Sąžiningumo** – vadovaujantis sąžiningumo principu darbuotojai teikia teisingą informaciją apie savo patirtį, profesinę padėtį ir kompetenciją, savo profesinėje veikloje sąžiningai naudoja išteklius, vadovaujasi Įstaigos vidaus darbo tvarkos taisyklėmis, nepiktnaudžiauja nei savo padėtimi, nei ugdytinių pasitikėjimu, jų nenaudoja asmeninės naudos tikslais;

9.5.1. pagrįstai naudoja išteklius savo darbo vietoje, siekdamas užtikrinti kiekvieno ugdytinio prasmingą ir savarankišką veiklą Įstaigoje, stiprindamas jų ugdymosi motyvaciją ir pasitikėjimą savo gebėjimais, teikdamas pagalbą ugdytiniams turintiems ugdymosi sunkumų ir specialiųjų ugdymosi poreikių;

9.5.2. nesinaudoja savo padėtimi (pareigomis) asmeninės naudos tikslais;

9.5.3. visada pateikia teisingą informaciją apie ugdytinius, Įstaigą, save, savo veiklą.

9.6. **Atidos ir solidarumo** – vadovaujantis šiuo principu, žmogiško solidarumo nuostatomis, darbuotojai bendrauja su ugdytiniais, jų tėvais (globėjais), kitais ugdytinių šeimos nariais, kolegomis ir bendruomene, siekiant geros ugdytinių savijautos, savo empatija ir veiksmais įrodydamas suprantąs ugdytinių ir kitų bendruomenės narių emocinę būseną;

9.6.1. atsižvelgia į kiekvieno ugdytinio savijautą: ar jis jaučiasi esąs priimtas, gerbiamas, saugus, ar džiaugiasi buvimu Įstaigoje. Prireikus bendradarbiauja su ugdytinių tėvais (globėjais), kolegomis, imasi priemonių ugdytinių savijautai ir socialinei įtraukties situacijai gerinti;

9.6.2. palaiko darnius santykius su ugdytiniais, jų tėvais (globėjais), bendruomene, supranta ir atjaučia kitus, siekia padėti ugdytiniams patirti sėkmę ugdymosi procese ir gyvenime;

9.6.3. stengiasi, kad kiekvienas darbuotojas turėtų galimybių bendruomeniškumui, pavyzdžiui, narystei, vienybei, dalijimuisi, rūpinimuisi kitais, pagalbos teikimui, įsipareigojimams, dalyvavimui Įstaigos savivaldoje.

10. Įstaigos pedagogai ir darbuotojai įsipareigoja aktyviai palaikyti Įstaigos siekius, garbingai atstovauti Įstaigą vidaus ir išorės gyvenime, tinkamai reprezentuoti jos vardą mieste, Lietuvoje, tarptautiniu lygmeniu:

10.1. objektyviai, vadovaujantis moksliniais metodais, vertinti kitų darbus ir pastangas, atskleidžiant nepanaudotas galimybes, kolegiškai patariant ir padedant vieni kitiems;

10.2. laiku, atidžiai ir profesionaliai atlikti pareigybės aprašyme numatytas funkcijas;

10.3. siekti aukštesnės kompetencijos pedagoginiame darbe, domėtis savo srities naujovėmis;

10.4. puoselėti pagarbius savitarpio santykius su kiekvienu bendruomenės nariu bei su savivaldos institucijomis (Įstaigos taryba ir kitomis).

11. Suprasti, kad etiką pažeidžia:

11.1. kolegų diskriminavimas dėl dalyvavimo politinėje, visuomeninėje, kultūrinėje ar sportinėje veikloje;

11.2. nesąžininga profesinė konkurencija tarp kolegų, dalyvavimas negarbinguose sandoriuose, visiems pedagogams skirtos informacijos slėpimas, eskaluojami smulkmeniški konfliktai bei intrigos;

11.3. nepagarbus atsiliepimas apie nedalyvaujančio kolegos profesinius gebėjimus, asmenines savybes;

11.4. kai paviešinama ar viešai aptarinėjama konfidenciali informacija apie kolegas (darbo užmokestis, karjeros ketinimai, asmeniniai reikalai ir pan.).

12. Suteikiant kvalifikacinę kategoriją, apdovanojimą, kolegos veiklos pripažinimą, vadovautis tik dalykišku pateikto darbo vertinimu bei profesinėmis pretendento savybėmis, o ne asmeniniu ar politiniu santykiu.

13. Pedagogų ir darbuotojų santykiuose tiesos sakymas, viešumas, tiesos gynimas, draugiškumas ir geranoriškumas yra vieni svarbiausių Įstaigos bendruomenės nario etikos principų.

14. Atsiradus tarpusavio santykiuose konfliktinėms situacijoms, elgtis tolerantiškai, atvirai, objektyviai ir savikritiškai. Išklausyti visų pusių argumentus ir ieškoti objektyviausio sprendimo.

15. Suprasti, kad Įstaigos Normoms prieštarauja:

15.1. nepakantumas kitokiai kolegų nuomonei bei argumentuotai kritikai;

15.2. teisės atsakyti į kritiką ar kaltinimus ignoravimas;

15.3. pedagogų ir vaikų tėvų išsakomos nuomonės apie priimamus reikšmingus bendruomenei sprendimus sąmoningas ribojimas arba ignoravimas.

16. Tausoti ir atsakingai naudoti Įstaigos turtą, medžiaginius išteklius, taupiai naudoti valstybės, rėmėjų, investuotojų lėšas vykdant Įstaigos tikslus, uždavinius ir prisiimtus įsipareigojimus. Šią nuostatą pažeidžia:

16.1. Įstaigos materialinių bei finansinių išteklių naudojimas politinei veiklai, privačiam verslui ar asmeninių poreikių tenkinimui;

16.2. piktnaudžiavimas Įstaigos ištekliais vykdant projektus;

16.3. Įstaigos nuosavybės niokojimas dėl piktavališkumo arba dėl aplaidumo.

17. Remti ir plėtoti vaikų laisves ir teises, skatinti kolegišką keitimąsi kūrybinėmis idėjomis, gerąja darbo patirtimi, plėtoti tarpinstitucinius ryšius.

18. Pedagogo apranga turi būti tvarkinga, estetiška, nevaržanti judesių.

19. Kiekvienas pedagogas ir darbuotojas turi be baimės, tačiau korektiškai ir geranoriškai kelti į viešumą esamas negeroves, jis turi būti teisingai suprastas, tik kaip siekiantis pagerinti bendruomenėje profesinės etikos klimatą.

20. Kiekvienas Įstaigos bendruomenės narys turi prisiimti dalį atsakomybės už sklandų Įstaigos darbą, savo veikloje turi vadovautis bendruomenės viešaisiais interesais, vengti viešųjų ir privačių interesų konflikto.

21. Įstaigos savivaldos institucijų nariai, vadovaudamiesi atsakomybe, viešumu, turi siekti teisingai nagrinėti prašymus, skundus, pareiškimus, neturėti asmeninio išankstinio nusistatymo, savo įgaliojimus naudoti, priimant nešališkus sprendimus, nesinaudoti tarnybine padėtimi.

22. Gerbti ir aktyviai prisidėti, puoselėjant esamas ir kuriant naujas bendruomenės tradicijas.

**IV SKYRIUS**

**UGDYMO IR DARBO ETIKA**

23. Bendraujant ir bendradarbiaujant dalykinėje srityje, pedagogai ir kiti darbuotojai turi būti kompetentingi, kultūringi, humaniški, teisingi, reiklūs sau ir kitiems. Kontroliuoti ir slopinti tokius savo asmeninius bruožus kaip nervingumas, nesusivaldymas, emocinis pasikarščiavimas ir pan.

24. Nepagarbus elgesys su vaiku (šaukimas, vaiko orumo žeminimas, įžeidimas, fizinių bausmių taikymas ir kt.) vertinamas kaip grubus darbo tvarkos pažeidimas.

25. Pedagogai privalo nešiurkščiai, neįžeidžiančiai, bet reikliai reikšti vaiko elgesio pažeidimus. Vaikų pasiekimų ir pažangos, žinių bei įgūdžių vertinimas turi būti teisingas, sąžiningas, suderintas su ugdymo(si) tikslais, priklausantis nuo vaiko pasiekimų kokybės.

26. Tiesioginių ar netiesioginių dovanų reikalavimas arba priėmimas iš vaikų tėvų vertinamas kaip neetiškas poelgis.

27. Primygtinai nereikalauti asmeninio pobūdžio informacijos iš vaikų, juo labiau sieti tokio pobūdžio informacijos pateikimą su vaiko pasiekimų ir pažangos įvertinimu.

28. Pasitikėjimo atmosferai kenkia konfidencialios informacijos pateikimas (atskleidimas) tretiesiems asmenims, jų aptarinėjimas su kitais darbuotojais ar tėvais nesant specialaus pagrindo (teisinio pagrindo, naudos vaikui arba numatomos žalos kitiems).

29. Neleistina naudoti privataus pobūdžio informaciją apie vaiką be jo tėvų (globėjų) sutikimo kaip ugdymo ar tyrimo medžiagą.

30. Tyrimus, anketines apklausas atlikti tik suderinus su Įstaigos vadovais, savivaldos institucijomis.

31. Neleistinas nekorektiškas, tendencingas kolegos darbo kritikavimas ir sąmoningas menkinimas dėl asmeninės antipatijos, konkurencijos, politinių ar kitokių su vertinamo mokslinio ir metodinio darbo profesionalumu nesusijusių motyvų.

32. Dalyvauti bendruomenei svarbių ugdymo klausimų svarstyme.

33. Skatinti palankią santykių, komandinio darbo atmosferą, savitarpio pasitikėjimą.

34. Nepakenkti įstaigos reputacijai ir bendriesiems interesams, vykdant bet kokią veiklą ir pagal galimybes prisidėti prie įstaigos keliamų tikslų įgyvendinimo.

35. Skleisti pozityviąją darbo patirtį, dalytis ja su kolegomis ir perteikti ugdytiniams.

36. Objektyviai vertinti įstaigos bendruomenės narių ir ugdytinių ugdymo(si) pasiekimus, veiklą ir elgesį.

**V SKYRIUS**

**BAIGIAMOSIOS NUOSTATOS**

37.Laikytis Normų reikalavimų – asmeninis kiekvieno Įstaigos darbuotojo, siekiančio tinkamai ir kokybiškai atlikti savo pareigas, didinti profesijos prestižą ir pasitikėjimą šalies švietimo sistema, įsipareigojimas ir garbės reikalas, o jų pažeidimas užtraukia atsakomybę, numatytą Lietuvos Respublikos švietimo įstatyme ir kituose teisės aktuose. Svarstant atsakomybę už Normų reikalavimų pažeidimą, išnagrinėjama ir įvertinama Įstaigos savivaldos institucijų ir įstaigos vadovo sudarytos etikos komisijos nuomonė.

38. Būtina Įstaigos bendruomenės elgesio ir etikos normų priėmimo sąlyga – viešas jų projekto svarstymas, kad jis būtų priimtas kaip įsipareigojimas, o neįpareigojimas.

39. Priimtos Normos skelbiamos viešai Įstaigos internetinėje svetainėje.

40. Įstaigos bendruomenė įsipareigoja gerbti ir laikytis elgesio ir etikos normų, rūpintis jų veiksmingumu.

41. Normos, priimtos kaip Įstaigos bendruomenės susitarimas dėl tam tikrų vertybinių elgesio nuostatų, turi palaikyti etinį susirūpinimą, skatinti svarstyti, diskutuoti etinius klausimus ir jų sprendimo būdus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

Klaipėdos lopšelio-darželio „Pagrandukas“

mokytojų tarybos 2019 m. vasario 1 d.

protokoliniu nutarimu (protokolas Nr. 1)

SUDERINTA

Klaipėdos lopšelio-darželio ,,Pagrandukas“

bendruomenės susirinkimo 2019 m. balandžio 12 d.

protokoliniu nutarimu (protokolas Nr. 1)